Stanovy 

Pozemkového spoločenstva Urbariát Čiližská Radvaň - , Csilizradványi Közbirtokosság-Földtulajdonosi Közösség,

vydané podľa Zmluvy o založení Pozemkového spoločenstva Urbariátu Čiližská Radvaň-, Csilizradványi Közbirtokosság-Földtulajdonosi Közösség,  (v ďalšom len Zmluva) a Zákona Národnej rady SR  č. 97/2013 Z.z. o pozemkových spoločenstvách v znení neskorších predpisov (v ďalšom len Zákon)

/Úplné znenie/

                                                             Preambula

Vlastníci spoločnej nehnuteľnosti  v katastrálnom území Čiližská Radvaň, ktorí  Zmluvou schválenou na zasadnutí Valného zhromaždenia Pozemkového spoločenstva Urbariátu Čiližská Radvaň, , Csilizradványi Közbirtokosság-Földtulajdonosi Közösség,  konaného  dňa 12.10.2013, uvedení v zozname vlastníkov spoločnej nehnuteľnosti  ktorý je priložený ako  príloha č. 1 k Zmluve, sa rozhodli zmeniť pozemkové spoločenstvo bez právnej subjektivity na pozemkové spoločenstvo s správnou subjektivitou v zmysle Zákona  a to s názvom Pozemkové spoločenstvo Urbariát Čiližská Radvaň - , Csilizradványi Közbirtokosság-Földtulajdonosi Közösség, (v ďalšom len Spoločenstvo).  

Za účelom podrobnejšej úpravy niektorých otázok týkajúcich sa práv a povinností člena Spoločenstva, jednotlivých orgánov Spoločenstva najmä však spôsobu ich zvolávania, organizácie ich zasadnutí, hlasovacieho poriadku na nich, ako aj za účelom podrobnejšej úpravy niektorých  otázok týkajúcich sa zásad hospodárenia Spoločenstva schvaľujú tieto Stanovy Spoločenstva a to v nasledovnom znení:

Článok I.

Právne postavenie, názov, sídlo, účel  a doba trvania Spoločenstva

1. Pozemkové spoločenstvo je právnická osoba evidovaná v registry pozemkových spoločenstiev, založená  podľa §4 ods. 1 Zákona Národnej rady SR  č. 97/2013 Z.z o pozemkových spoločenstvách v znení neskorších predpisov Zmluvou o založení Pozemkového spoločenstva Urbariátu Čiližská Radvaň uzavretou vlastníkmi spoločnej nehnuteľnosti. Spoločenstvo vzniká dňom zápisu Spoločenstva do registra pozemkových spoločenstiev. 

2. Názov Spoločenstva:  Pozemkové spoločenstvo Urbariát Čiližská Radvaň-, Csilizradványi Közbirtokosság-Földtulajdonosi Közösség,

3. Sídlom Spoločenstva je:  930 08 Čiližská Radvaň č.  285

4. Spoločenstvo sa zriaďuje najmä za účelom:

· zastupovania svojich členov na rokovaniach pred štátnymi inštitúciami, orgánmi verejnej správy a súkromnými subjektami  vo veciach súvisiacich so spoločnou  nehnuteľnosťou, 

· efektívneho hospodárenia so spoločnou  nehnuteľnosťou, 

· ochrany a zveľaďovania spoločnej nehnuteľnosti,  

· presadzovania a bránenia práv a oprávnených záujmov vlastníkov spoločnej nehnuteľnosti týkajúcich sa tejto nehnuteľnosti.

5. Spoločenstvo sa zriaďuje na dobu neurčitú.

Článok II

Členstvo

1. Členmi spoločenstva sú všetci vlastníci podielov spoločnej nehnuteľnosti.  Zoznam vlastníkov spoločnej nehnuteľnosti  je priložený ako  príloha č. 1 k Zmluve ( v ďalšom  len Zoznam členov).  

2. Členstvo v spoločenstve vzniká a zaniká prevodom alebo prechodom vlastníckeho práva k podielu spoločnej nehnuteľnosti. Nadobúdateľ vlastníckeho práva k podielu spoločnej nehnuteľnosti vstupuje do práv a povinností člena spoločenstva v rozsahu nadobúdaného podielu a je povinný do dvoch mesiacov odo dňa nadobudnutia vlastníckeho práva pristúpiť k Zmluve. 

3.Na prevod podielu spoločnej nehnuteľnosti medzi členmi Spoločenstva sa nevzťahuje všeobecné ustanovenie o predkupnom práve (§140 Zákona č. 40/1964 Zb. (Občiansky zákonník)). Ak vlastník podielu spoločnej nehnuteľnosti prevádza svoj spoluvlastnícky podiel,  ponúkne ho na predaj ostatným vlastníkom podielov spoločnej nehnuteľnosti  a to ponukou v písomnej forme prostredníctvom Výboru. Ak o prevádzaný spoluvlastnícky podiel neprejavia záujem ostatní vlastníci podielov najneskôr na najbližšej schôdzi Zhromaždenia, môže ho vlastník predať tretej osobe.

4. Prevod vlastníckeho práva k podielu na spoločnej nehnuteľnosti len na niektorých pozemkoch patriacich do spoločnej nehnuteľnosti je zakázaný. Prevod alebo prechod vlastníckeho práva k podielu na spoločnej nehnuteľnosti na Spoločenstvo je tiež zakázaný.

5. Pomer účasti členov spoločenstva na výkone práv a povinností vyplývajúcich z členstva v spoločenstve je vyjadrený podielmi na spoločnej nehnuteľnosti a to tak, že pri určení pomeru tejto účasti sa vychádza z celkovej výmery každého člena  na spoločnej nehnuteľnosti vyjadrenej  v m2 a zaokrúhlenej na celé číslo. 

V prípade ak má člen podiely na spoločnej nehnuteľnosti zapísané v katastri nehnuteľností  na viacerých listoch vlastníctva,  pri určení pomeru tejto účasti sa vychádza zo súčtu  týchto výmer na všetkých listoch vlastníctva vyjadrenej v m2 a zaokrúhlenej na celé číslo.

6. Každý člen Spoločenstva má najmä právo:

    a) voliť a byť volený do orgánov Spoločenstva,

    b) zúčastniť sa na rokovaniach orgánov Spoločenstva a to za podmienok uvedených v 

        Zmluve a týchto Stanovách, 

    c) podávať voči orgánom Spoločenstva pripomienky, návrhy a sťažnosti, 

    d) žiadať o poskytnutie informácií týkajúcich sa činností Spoločenstva,  hospodárenia 

       Spoločenstva a nakladania s jeho majetkom,

    e) nahliadať do dokladov týkajúcich sa hospodárenia Spoločenstva a vyžiadať si ich kópie, 

    f) na ochranu svojho podielu na spoločnej nehnuteľnosti.

7. Každý člen Spoločenstva má najmä povinnosť:

    a) vykonávať činnosti smerujúce k dosiahnutiu účelu Spoločenstva, podporovať  činnosti 

        zabezpečované Spoločenstvom a aktívne sa na tejto činnosti podieľať, 

    b) zdržať sa konania ktoré by účelu Spoločenstva odporovalo, 

    c) plniť a rešpektovať rozhodnutia orgánov Spoločenstva, 

    d) chrániť majetok Spoločenstva.

Čl. III

Spoločná nehnuteľnosť a vlastníctvo podielu na spoločnej nehnuteľnosti

1. Spoločnou nehnuteľnosťou  sa rozumie jedna nehnuteľná vec, ktorá pozostáva z viacerých samostatných pozemkov. Spoločná nehnuteľnosť je nedeliteľná okrem prípadov keď tak ustanoví Zákon (§8 ods. 2 Zákona). 

2. Podielové spoluvlastníctvo spoločnej nehnuteľnosti nemožno zrušiť a vyporiadať podľa všeobecných ustanovení o zrušení a vyporiadaní spoluvlastníctva (§141 a 142 zákona č. 40/1964 Zb. (Občiansky zákonník)).

3.  Spoločná nehnuteľnosť, jej katastrálne územie, čísla listov vlastníctva, parcelné čísla, druh a výmera pozemkov patriacich do spoločnej nehnuteľnosti je bližšie špecifikovaná v prílohe č. 2 k Zmluve. 

4. Pri prevode podielu spoločnej nehnuteľnosti nesmie vzniknúť spoluvlastnícky podiel na spoločnej nehnuteľnosti, ktorému zodpovedá výmera menšia ako 2 000 m2.

5. Na práva a povinnosti vlastníkov spoločnej nehnuteľnosti sa vzťahujú ustanovenia Občianskeho zákonníka ak Zákon neustanoví inak.

6. Vlastník podielu spoločnej nehnuteľnosti, ktorý má záujem o prevod svojho spoluvlastníckeho podielu, ponúkne tento na predaj ostatným vlastníkom podielov spoločnej nehnuteľnosti, a to ponukou na jeho predaj v písomnej forme prostredníctvom Výboru.

7. Písomná ponuka uvedená v bode 6  tohto článku Stanov musí obsahovať presnú identifikáciu vlastníka podielu spoločnej nehnuteľnosti, ktorý chce svoj podiel predať, veľkosť jeho podielu na spoločnej nehnuteľnosti, číslo LV na ktorom je podiel zapísaný, cenu za ktorú chce svoj podiel predať, popr. presnú identifikáciu vlastníka podielu spoločnej nehnuteľnosti, ktorému má záujem svoj podiel predať. Predmetnú písomnú ponuku vlastník podielu spoločnej nehnuteľnosti doručí Výboru spoločenstva.

8. Výbor po obdržaní písomnej ponuky na predaj podielu spoločnej nehnuteľnosti oznámi ponuku ostatným členom spoločenstva na obvyklom mieste zverejnenia. Obvyklým miestom zverejnenia tohoto oznamu je úradná tabuľa obce Čiližská Radvaň, ktorá sa nachádza pred Obecným úradom obce Čiližská Radvaň č. 285, ako aj webový portál obce Čiližská Radvaň – www.csilizradvany.sk.  Tento oznam musí obsahovať najmä: presnú identifikáciu vlastníka podielu spoločnej nehnuteľnosti, ktorý chce svoj podiel predať, veľkosť jeho  podielu  na spoločnej nehnuteľnosti, číslo LV na ktorom je podiel zapísaný, cenu za ktorú chce svoj podiel predať a koniec uplynutia lehoty na podanie prihlášok záujemcom o jeho kúpu. Záujemcovia o kúpu tohto podielu na spoločnej nehnuteľnosti tak následne môžu prejaviť záujem o odkúpenie tohto podielu. 

9. Prihlášky podľa bodu 8 tohto článku Stanov podávajú záujemcovia o kúpu podielu na spoločnej nehnuteľnosti v písomnej forme Výboru spoločenstva. Prihláška musí obsahovať presnú identifikáciu vlastníka podielu spoločnej nehnuteľnosti, ktorý chce podiel kúpiť, presnú identifikáciu vlastníka podielu spoločnej nehnuteľnosti, ktorý chce svoj podiel predať, veľkosť jeho  podielu  na spoločnej nehnuteľnosti, číslo LV na ktorom je podiel zapísaný a kúpnu cenu, za ktorú má záujem podiel odkúpiť.

10. Lehota na podanie prihlášok podľa bodu 9 tohto článku Stanov je 30 dní odo dňa uverejnenia oznamu  na úradnej tabuli podľa bodu 8 tohto článku Stanov. 

11. Výbor po uplynutí 30- dňovej lehoty podľa bodu 10 tohto článku Stanov doručí všetky obdržané prihlášky vlastníkovi podielu spoločnej nehnuteľnosti, ktorý má záujem o prevod svojho spoluvlastníckeho podielu. Takýto vlastník má právo previesť svoj podiel na ktoréhokoľvek vlastníka podielu spoločnej nehnuteľnosti, ktorý v lehote podal svoju prihlášku a ktorá obsahuje všetky náležitosti.

12. V prípade, ak o prevádzaný spoluvlastnícky podiel neprejavia záujem podaním prihlášky ostatní spoluvlastníci podielov najneskôr na najbližšej schôdzi Zhromaždenia, môže vlastník tento svoj spoluvlastnícky  podiel  predať tretej osobe. Pod najbližšou schôdzou Zhromaždenia sa rozumie schôdza, ktorá sa koná v najbližšom termíne po uplynutí lehoty na podanie prihlášok  podľa bodu 10 tohto článku Stanov.

13. V prípade, ak ani na tejto schôdzi Zhromaždenia nepodá ani jeden vlastník podielu spoločnej nehnuteľnosti svoju prihlášku o kúpu podielu, Výbor odstráni oznam podľa bodu 8 tohto článku Stanov  z úradnej tabule.

Článok IV

Orgány spoločenstva

1. Do orgánov spoločenstva môžu byť volení členovia spoločenstva alebo zástupcovia právnických osôb, ktoré sú členmi spoločenstva. Členom dozornej rady môže byť aj fyzická osoba, ktorá nie je členom spoločenstva.

2. Orgánmi spoločenstva sú:

     -  Zhromaždenie 

     -  Výbor

     -  Dozorná rada

3. Volebné obdobie orgánov spoločenstva je  päť rokov 

4. Členom dozornej rady môže byť aj fyzická osoba, ktorá nie je členom spoločenstva. Počet takýchto osôb v Dozornej rade   však v  musí byť vždy menší ako počet členov spoločenstva.

Čl. V

Zhromaždenie

1. Najvyšším orgánom spoločenstva je Zhromaždenie. Zhromaždenie sa skladá zo všetkých členov spoločenstva. Zasadnutie zhromaždenia zvoláva Výbor spoločenstva najmenej raz za rok. Výbor je povinný pozvať na zasadnutie zhromaždenia najmenej 30 dní pred termínom zasadnutia Zhromaždenia všetkých členov spoločenstva. Výbor najmenej 25 dní pred termínom zasadnutia zhromaždenia uverejní oznámenie o zasadnutí Zhromaždenia  na obvyklom mieste uverejnenia.  Obvyklým  miestom uverejnenia je na účely Zmluvy a týchto Stanov úradná tabula obce Čiližská Radvaň nachádzajúca sa pred budovou Obecného úradu v Čiližskej Radvani, 930 08 Čiližská Radvaň č. 285  a webový portál  obce Čiližská Radvaň www.csilizradvany.sk 

2. V pozvánke na zasadnutie zhromaždenia a v oznámení o zasadnutí zhromaždenia Výbor uvedie názov a sídlo spoločenstva, miesto, dátum a hodinu zasadnutia Zhromaždenia, údaj, či ide o čiastkovú schôdzu alebo mimoriadne zasadnutie Zhromaždenia, program zasadnutia Zhromaždenia a poučenie o možnosti zúčastniť sa zasadnutia prostredníctvom zástupcu na základe splnomocnenia. Ak vlastník podielu spoločnej nehnuteľnosti prevádza svoj podiel podľa § 9 ods. 7 Zákona, Výbor toto uvedie v programe zasadnutia zhromaždenia. 

3. Výbor je povinný zvolať zasadnutie Zhromaždenia, ak ho o to písomne požiadajú členovia spoločenstva, ktorých hlasy predstavujú aspoň tretinu hlasov členov spoločenstva, v termíne, ktorý navrhnú členovia spoločenstva. 

4. Do pôsobnosti zhromaždenia patrí:
a) schvaľovať zmluvu o Spoločenstve a jej zmeny, 
b) schvaľovať Stanovy Spoločenstva a ich zmeny, 
c) voliť a odvolávať členov Výboru a Dozornej Rady, 
d) rozhodovať o oddelení časti spoločnej nehnuteľnosti podľa § 8 ods. 2 Zákona,
e) rozhodovať o hospodárení spoločenstva, spôsobe užívania spoločnej nehnuteľnosti a spoločne obhospodarovaných nehnuteľností a nakladaní s majetkom spoločenstva, 
f) schvaľovať ročnú účtovnú závierku, 
g) rozhodovať o rozdelení zisku a spôsobe úhrady straty, 
h) rozhodovať o vstupe a podmienkach vstupu Spoločenstva do obchodnej spoločnosti alebo do družstva, 
i) rozhodovať o zrušení Spoločenstva, 
j) rozhodovať o ďalších záležitostiach Spoločenstva, ak rozhodovanie o nich nie je zverené iným orgánom Spoločenstva.

5. Zhromaždenie je uznášaniaschopné ak je prítomná nadpolovičná väčšina všetkých hlasov členov Spoločenstva. Zhromaždenie rozhoduje nadpolovičnou väčšinou všetkých hlasov členov spoločenstva. Počet hlasov každého člena Spoločenstva sa nadväzne na Čl. II bod 5 týchto Stanov určí tak, že každý člen Spoločenstva má jeden hlas na každých začatých 100 m2 spoločnej nehnuteľnosti. 

6. Prehlasovaní členovia spoločenstva majú právo obrátiť sa na súd, aby rozhodol o neplatnosti rozhodnutia Zhromaždenia.

7. Výbor môže zvolať mimoriadne zasadnutie Zhromaždenia, ak sa hlasovania na Zhromaždení aspoň dvakrát počas šiestich mesiacov nezúčastnia členovia Spoločenstva, ktorí disponujú nadpolovičnou väčšinou hlasov podľa Čl. IV bod 5 týchto Stanov. Na mimoriadnom zasadnutí Zhromaždenie rozhoduje nadpolovičnou väčšinou hlasov prítomných členov spoločenstva. Zhromaždenie nemôže na mimoriadnom zasadnutí rozhodovať o veciach podľa  Čl. IV bod 4 písm. a) až d), h) a i) týchto Stanov. 

8. Pozvánka na zasadnutie Zhromaždenia sa zasiela každému členovi na poštovú  adresu, alebo na emailovú adresu, ktorú má uvedenú  v Zozname členov.   Náklady na zvolávanie Zhromaždenia a iné náklady súvisiace s jeho konaním znáša Spoločenstvo. 

9. Člen Spoločenstva sa zúčastňuje na zasadnutí Zhromaždenia osobne, alebo prostredníctvom zástupcu ktorému udelí písomnú plnú moc. Každý člen Spoločenstva, alebo jeho splnomocnený zástupca je povinný podpísať sa pred konaním zasadnutia Zhromaždenia do prezenčnej listiny členov Spoločenstva prítomných na zasadnutí Zhromaždenia. Pri podpise do prezenčnej listiny následne obdrží hlasovací lístok s vyznačeným počtom hlasov, ktoré mu prináleží. 

10. Zasadnutiu Zhromaždenia predsedá Predseda Spoločenstva. Zasadnutie Zhromaždenia vedie Predseda Spoločenstva alebo člen Spoločenstva, ktorý je Predsedom Spoločenstva poverený na vedenie zasadnutia Zhromaždenia.  Na začiatku každej schôdze sa po zistení jej uznášaniasachopnosti zvolia členovia mandátovej komisie ktorá má za úlohu sčítavanie hlasov po jednotlivých hlasovaniach, ďalej  zapisovateľ a overovateľ zápisnice.  V prípade  ak sa na zasadnutí volia aj orgány Spoločenstva zvolia sa aj členovia  návrhovej komisie, ktorá navrhuje Zhomaždeniu kandidátov do jednotlivých orgánov spoločenstva. Mandátová komisia má na takejto schôdzi Zhomaždenia za úlohu aj sčítavanie hlasov jednolivých kanditátov do orgánov spoločenstva  za účelom následného udelenia mandátov. 

11. Hlasovanie na zasadnutí Zhromaždenia je verejné a vykonáva sa zodvihnutím hlasovacieho lístka jednotlivými členmi Spoločenstva. Hlasovanie o jednotlivých bodoch programu sa pritom vykonáva po každom bode programu. Výsledok hlasovania po spočítaní hlasov potom oznámi Predseda Spoločenstva, alebo člen Spoločenstva, ktorý je Predsedom Spoločenstva poverený na vedenie zasadnutia Zhromaždenia Spoločenstva a to po každom bode programu. 

12.  O každom rokovaní Zhromaždenia sa vyhotovuje najneskôr do 20 dní odo dňa zasadnutia písomná zápisnica. Zápisnica zo zasadnutia Zhromaždenia  obsahuje najmä: 

a) názov a sídlo Spoločenstva,

b) miesto a čas konania Zhromaždenia,

c) meno a priezvisko Predsedu Spoločenstva, zvoleného zapisovateľa a overovateľa zápisnice, v prípade ak sa volia orgány Spoločenstva aj mená a priezviská členov návrhových a mandátových komisií,

d) opis prerokovania jednotlivých bodov programu Zhromaždenia,

e) rozhodnutia Zhromaždenia s uvedením výsledku hlasovania a to osobitne pri každom bode programu Zhromaždenia.

Zápisnicu vyhotovuje  zapisovateľ a overuje ju overovateľ.  Súčasťou zápisnice je aj prezenčná listina.

Čl. VI

Výbor

1.Výbor je výkonným a štatutárnym orgánom Spoločenstva. Riadi činnosť Spoločenstva a rozhoduje o všetkých záležitostiach, o ktorých tak ustanovuje Zákon, Zmluva alebo tieto  Stanovy alebo o ktorých tak rozhodne Zhromaždenie, ak nie sú Zákonom zverené iným orgánom Spoločenstva.

Výbor najmä:

a) koná za členov Spoločenstva  pred súdmi a orgánmi verejnej správy, 

b) pripravuje zasadnutia Zhromaždenia,

c) predkladá Zhromaždeniu  ročnú účtovnú závierku a návrh na spôsob rozdelenia zisku, prípadne spôsob úhrady straty, 

d) vedie Zoznam členov podľa Čl. VIII týchto Stanov.

2. Výbor koná za členov spoločenstva  pred súdmi a orgánmi verejnej správy vo veciach prípadeného podnikania na spoločnej nehnuteľnosti, ich spoločného užívania a obstarávania spoločných vecí vyplývajúcich z ich vlastníctva, alebo ich môže zastupovať vo veciach nadobúdania vlastníctva k sporným nehnuteľnostiam, ktoré sa majú stať súčasťou spoločnej nehnuteľnosti.

3. Výbor má  päť členov, ktorých na obdobie päť rokov volí Zhromaždenie. Rokovanie výboru zvoláva a riadi Predseda spoločenstva.  Predsedu Spoločenstva v čase jeho neprítomnosti zastupuje Podpredseda Spoločenstva. Podpredseda spoločenstva je ako poverený člen výboru zapísaný v registri spoločenstiev.  Predsedu a Podpredsedu Spoločenstva volí výbor zo svojich členov na prvom zasadnutí Výboru Spoločenstva.

4.Výbor zodpovedá za svoju činnosť Zhromaždeniu. Odvolanie z funkcie člena Výboru zo strany Zhromaždenia je účinné okamžite.

5. Za výbor koná navonok Predseda Spoločenstva.  Ak je na právny úkon, ktorý robí Výbor, predpísaná písomná forma, je potrebný podpis Predsedu a aspoň jedného ďalšieho člena Výboru.

Medzi základné úlohy predsedu ďalej patrí najmä:

a) zabezpečenie  a organizovanie každodennej činnosť Spoločenstva,  plynulého a  nerušeného plnenia úloh na ktoré bolo Spoločenstvo založené, 

b) vedenie  rokovania Výboru,

c) zabezpečenie  plnenia uznesení Výboru  a uznesení Zhromaždenia,

d) zabezpečenie  riadneho hospodárenie s majetkom Spoločenstva, riadneho vedenia evidencie a účtovníctva.

6. Výbor zvoláva Predseda Spoločenstva podľa potreby, najmenej však raz za polrok. Zvolanie Výboru sa uskutočňuje pozvánkou na zasadnutie výboru, ktorá sa zašle najmenej 10 dní vopred na emailovú adresu člena Výboru; v osobitných prípadoch ak vec neznesie odklad je postačujúce aj zvolanie inak než písomne, najmä však telefonicky.  V pozvánke na rokovanie Výboru sa uvevedie miesto, dátum, čas a program jeho rokovania.            

7. Každý člen Výboru má pri rokovaniach Výboru jeden hlas. V prípade rovnosti hlasov má hlas Predsedu váhu dvoch hlasov. Výbor je uznášaniasachopný, ak je prítomná aspoň nadpolovičná väčšina všetkých jeho členov. Rozhodnutie Výboru je prijaté, ak zaň zahlasovala aspoň  nadpolovičná väčšina všetkých jeho členov. 

8. O každom rokovaní Výboru  sa vyhotovuje  písomná zápisnica, ktorá obsahuje najmä

opis prerokovania jednotlivých bodov programu Výboru a  rozhodnutia Výboru s uvedením výsledku hlasovania. Zápisnicu vyhotovuje na zasadnutí zvolený zapisovateľ a overuje ju na zasadnutí zvolený overovateľ.  Súčasťou zápisnice je aj prezenčná listina.

9. Člen Výboru sa môže vzdať svojej funkcie člena Výboru a to písomným oznámením adresovaným Spoločenstvu, prípadne na zasadnutí rokovania Výboru. Vzdanie sa funkcie je účinné až odo dňa najbližšieho zasadnutia Zhromaždenia, nasledujúceho po doručení vzdania sa funkcie. V prípade ak by Zhromaždenie Spoločenstva nezasadlo ani do šiestich mesiacov odo dňa doručenia vzdania sa funkcie člena Výboru, je toto vzdanie sa funkcie účinné dňom uplynutia lehoty šiestich mesiacov odo dňa doručenia vzdania sa funkcie člena Výboru.  

Člen Výboru sa môže vzdať svojej funkcie člena Výboru aj priamo na zasadnutí Zhromaždenia. Takéto vzdanie sa funkcie člena Výboru je účinné okamžite.  

10. V prípade smrti člena Výboru, alebo jeho vyhlásenia za mŕtveho Výbor zvolá zasadnutie Zhromaždenia najneskôr do 6 mesiacov odkedy sa o tejto skutočnosti dozvedel a to za účelom zvolenia nového člena Výboru.

11. Členovia Výboru majú povinnosť vykonávať svoje funkcie s náležitou starostlivosťou a zachovávať mlčanlisvosť o skutočnostiach  o ktorých sa dozvedeli v súvislosti s výkonom svojej funkcie a ktorých vyzradenie by mohlo spôsobiť Spoločenstvu škodu. 

12.Členovi Výboru možno priznať za výkon jeho funkcie odmenu. Výšku odmeny určí Zhromaždenie.

Čl. VII

Dozorná rada

1. Dozorná rada kontroluje činnosť Spoločenstva a prerokúva sťažnosti jeho členov. Dozorná rada zodpovedá za výkon svojej činnosti Zhromaždeniu.

2. Dozorná rada má troch členov, ktorých volí Zhromaždenie na obdobie piatich rokov.  Členstvo v Dozornej rade je nezlučiteľné s členstvom vo Výbore.

3. Na čele Dozornej rady stojí predseda Dozornej rady. Predsedu dozornej rady volí Dozorná rada z členov dozornej rady a to na jej prvom zasadnutí. 

4. Členovi Dozornej rady možno priznať za výkon jeho funkcie odmenu. Výšku odmeny určí zhromaždenie.

5. Dozorná rada má právo zvolať Zhromaždenie, ak dochádza alebo už došlo k bezdôvodnému zníženiu majetku Spoločenstva alebo ak je podozrenie, že došlo k porušeniu tohto zákona alebo iných všeobecne záväzných právnych predpisov, alebo k porušeniu Zmluvy alebo týchto Stanov; Dozorná rada má v takom prípade povinnosti výboru podľa § 14 ods. 1 Zákona. 

6. Do pôsobnosti Dozornej rady patrí najmä:

a) kontrola hospodárenia s majetkom Spoločenstva; za tým účelom má prístup ku všetkým 

dokladom Spoločenstva,

b) plnenie úloh uložených Zhromaždením,

c) kontrola plnenia uznesení Zhromaždenia a Výboru, 

d) prešetrenie a prerokúvanie sťažností členov Spoločenstva.

Člen Dozornej rady má právo kedykoľvek sa zúčastniť rokovania Výboru.

7.  Dozorná rada podáva každoročne  Zhromaždeniu správu o svojej činnosti a správu o skutočnostiach zistených kontrolou s návrhmi na vykonanie nápravy.

8. Dozornú radu zvoláva jej predseda podľa potreby, najmenej však raz za rok. Ustanovenia o zvolávaní výbor (Čl. VI bod 6 Stanov), hlasovaniach na zasadnutiach Výboru (Článok VI bod 7 Stanov) a vyhotovovaní zápisnice zo zasadnutí Výboru  (Článok VI bod 8 Stanov) sa primerane použijú aj v prípade  Dozornej rady.

9. Ustanovenia o vzdaní sa  funkcie člena Výboru, smrti člena Výboru, alebo jeho vyhlásenia za mŕtveho ( Čl. VI bod 9 a bod 10 Stanov) ako aj ustanovenia o povinnosť členov Výboru  vykonávať  funkcie s náležitou starostlivosťou a povinnosti zachovávať  mlčanlisvosť (Čl. VI bod 11 Stanov) sa primerane  použujú aj na člena Dozornej rady.

Článok VIII.

Zoznam členov 

1. Spoločenstvo vedie Zoznam členov Spoločenstva. Do Zoznamu sa zapisuje:

- meno a  priezvisko, trvalý pobyt a dátum narodenia fyzickej osoby ak je členom fyzická osoba, 

- názov, sídlo a identifikačné číslo právnickej osoby ak je členom právnická osoba,

- pomer účasti člena spoločenstva na výkone práv a povinností, vrátane  celkovej výmery každého člena  na spoločnej nehnuteľnosti,

- dátum a právny dôvod vzniku členstva v spoločenstve, 

- dátum zápisu do zoznamu.

2. Do Zoznamu sa zapisujú všetky zmeny evidovaných skutočností vrátane zmien v členstve spoločenstva. Členovia spoločenstva sú povinní všetky zmeny evidovaných skutočností nahlásiť spoločenstvu do dvoch mesiacov odo dňa ich vzniku. Spoločenstvo je povinné zapísať do Zoznamu členov zmeny evidovaných skutočností a to do piatich dní odo dňa ich nahlásenia.

3. Člen spoločenstva má právo nahliadnuť do Zoznamu a žiadať a robiť si z neho výpisy. Výbor Spoločenstva  je okrem toho  povinný:
- umožniť každému, kto osvedčí právny záujem, nahliadnuť do Zoznamu, 
- vydať členovi spoločenstva, ktorý o to písomne požiada, potvrdenie o členstve v spoločenstve a výpis zo Zoznamu.

Čl. IX    

Majetkové pomery a hospodárenie spoločenstva

1. Majetok spoločenstva je súhrn majetkových hodnôt, ktoré spoločenstvo vlastní a ktoré sú

určené na plnenie jeho úloh. Majetkom spoločenstva sú aj hodnoty, ktoré vznikli v súvislosti s užívaním a hospodárením na spoločnej  nehnuteľnosti. Ďalej sú majetkom Spoločenstva aj    hodnoty, ktoré Spoločenstvo nadobudlo ako príspevok, dar, alebo iným obdobným spôsobom.

2. Podiel člena Spoločenstva na zisku a majetku určenom na rozdelenie medzi členov Spoločenstva sa určí podľa  pomeru účasti člena Spoločenstva na výkone práv a povinností. Ustanovenie Čl. II bod 5 Stanov sa použije obdobne. 

3.  Podiely členov Spoločenstva na zisku Spoločenstva sa vyplácajú  hromadne raz ročne na riadnom zasadnutí Zhromaždenia Spoločenstva, a to osobne každému prítomnému členovi Spoločenstva v hotovosti.  V prípade ak sa člen nezúčastní riadneho zasadnutia Zhromaždenia Spoločenstva v danom kalendárnom roku, Výbor zašle túto peňažnú čiastku členovi  do 10 dní od konania zhromaždenia na ktorom sa člen nezúčastnil na jeho bankový účet, príp. poštovou poukážkou a to na náklady neprítomného člena. Podiely členov Spoločenstva na zisku Spoločenstva sa vyplácajú v nasledujúcom  kalendárnom roku za kalendárny rok v ktorom Spoločenstvo dosiahlo zisk. V prípade ak Spoločenstvo v predchádzajúcom kalendárnom roku  zisk nedosiahlo,  podiely členov  Spoločenstva na jeho zisku sa nevyplatia. 

4. V prípadoch, keď nie je vlastníka spoločnej nehnuteľnosti možné z akýchkoľvek dôvodov identifikovať, alebo tento nie je dočasne alebo dlhodobo z akýchkoľvek dôvodov zmámy, príslušná suma sa uloží na účte cudzích prostriedkov.

5. Spoločenstvo vytvára rezervný fond v ktorom zhromažďuje prostriedky na úhradu predvídaných a nepredvídaných nákladov ktoré vzniknú v budúcnosti z akéhokoľvek dôvodu, najmä však z dôvodov organizačných a  z dôvodov zmien v platnej legislatíve. Správu rezervného fondu zaberpečuje Výbor Spoločenstva.  Výška ročného príspevku do rezervného fondu v danom kalendárnom roku sú 5% z celkovej čiatky  nájomného, ktoré bolo Spoločenstvu vyplatené za predchádzajúci kalendárny rok. Výbor túto čiastku vloží do rezervného fondu najneskôr do 10 dní po uskutočnení bežnej schôdze Zhromaždenia v danom kalendárnom roku. 

Čl.  X

Zrušenie a zánik Spoločenstva


1. Spoločenstvo sa zrušuje:
a) nadobudnutím vlastníctva k spoločnej nehnuteľnosti jedným vlastníkom, 
b) dňom uvedeným v rozhodnutí súdu o zrušení Spoločenstva alebo dňom, keď toto rozhodnutie nadobudne právoplatnosť, 
c) zrušením konkurzu po splnení rozvrhového uznesenia, zrušením konkurzu z dôvodu, že majetok úpadcu nepostačuje na úhradu výdavkov a odmenu správcu konkurznej podstaty, zamietnutím návrhu na vyhlásenie konkurzu pre nedostatok majetku, zastavením konkurzného konania pre nedostatok majetku, zrušením konkurzu pre nedostatok majetku alebo zrušením konkurzu po splnení konečného rozvrhu výťažku, 
d) rozhodnutím Zhromaždenia.

2. Na zrušenie Spoločenstva sa primerane vzťahujú všeobecné ustanovenia o likvidácii spoločnosti (§70 až §75a Zákona č. 513/1991 Zb. (Obchodný Zákonník)). 

3. Spoločenstvo zaniká dňom výmazu z registra pozemkových spoločenstiev. 

Článok XI

Osobitné dojednania

1. Zmeny týchto Stanov možno uskutočniť len formou písomných, číslovaných dodatkov, 

ktoré podliehajú schváleniu Zhromaždenia.

Výbor Spoločenstva týmto  potvrdzuje, že text na stranách 1 až 10 je úplným znením Stanov Pozemkového spoločenstva Urbariátu Čiližská Radvaň - Csilizradványi Közbirtokosság-Földtulajdonosi Közösség pozem. spol. so sídlom: 930 08 Čiližská Radvaň č.  285, IČO: 42 296 455  a obsahuje všetky zmeny uskutočnené k dnešnému dňu.

    V Čiližskej  Radvani dňa  11.10.2014

 …............................................................                           ..........................................................

 Janík Erzsébet - predseda Spoločenstva                               Helena Buriánová     člen Výboru

